**COMUNICAT DE PRESĂ**

12 februarie 2025

**25 aprilie 2025 – noul termen limită pentru depunerea notelor conceptuale în cadrul celui de-al doilea apel aferent Programului Interreg IPA România-Serbia**

Astăzi, Comitetul de Monitorizare al Programului Interreg IPA România-Serbia a aprobat extinderea termenului pentru transmiterea notelor conceptuale în cadrul celui de-al doilea apel pentru propuneri de proiecte. Cel de-al doilea apel are un buget total de 10,3 milioane de euro, din care 8,8 milioane de euro sunt fonduri IPA, și, în cadrul acestuia, vor fi selectate proiecte care își propun să investească în promovarea energiei regenerabile și a eficienței energetice în zona transfrontalieră româno-sârbă.

Astfel, împreună cu viitori beneficiari ai Programului, ne alăturăm orientărilor strategice ale Uniunii Europene, prin care dorim să creăm pentru cetățeni ”o Europă mai ecologică”, cu emisii scăzute de dioxid de carbon, prin promovarea tranziției la o energie curată și sigură, a investițiilor ecologice, a adaptării la schimbările climatice și a prevenirii și gestionării riscurilor.

Potențialii beneficiari pot transmite până la **25 aprilie 2025** notele conceptuale la adresele de email: romania-serbia@mdlpa.gov.ro și ipacbc@brct-timisoara.ro.

Pentru a sprijini potențialii beneficiari, Ministerul Dezvoltării, Lucrărilor Publice și Administrație din România (în calitate de Autoritate de Management), Ministerul Integrării Europene din Serbia (în calitate de Autoritate Națională), cu sprijinul Secretariatului Comun din cadrul Biroului Regional pentru Cooperare Transfrontalieră Timișoara, au organizat, în luna ianuarie, evenimente de promovare atât în România (la Timișoara, Reșița și Drobeta-Turnu-Severin), cât și în Serbia (la Bor, Vârșeț și Požarevac).

\*\*\*

**Ministerul Dezvoltării, Lucrărilor Publice și Administrației** este Autoritate de Management pentru Programul Interreg IPA România-Serbia 2021-2027, care are un buget total de 87.725.681 de euro și finanțează proiecte privind protecția mediului și adaptarea la schimbările climatice, sănătate și educație, turism și cultură, respectiv managementul frontierei.

***Informații suplimentare privind Programul Interreg IPA România-Serbia****, inclusiv privind cel de-al doilea apel pentru propuneri de proiecte pot fi accesate pe:* [*www.romania-serbia.net*](http://www.romania-serbia.net).